अजमेर से भागकर जोधपुर आई थी लड़की, मददगार बनकर आए स्टूडेंट्स ने प्रेमी के सामने 3 घंटे की दरिंदगी
जोधपुर में शर्मसार करने वाली घटना सामने आई है। यहां मदद के बहाने नाबालिग के साथ गैंगरेप किया गया। घटना की जानकारी मिलने के बाद पुलिस ने त्वरित कार्रवाई करते हुए 4 घंटे के अंदर गैंगरेप के आरोपियों को गिरफ्तार कर लिया।
जोधपुर के जयनारायण व्यास यूनिवर्सिटी (JNVU) के ओल्ड कैंपस में तीन स्टूडेंट्स ने नाबालिग लड़की (16) के साथ गैंगरेप किया। प्रेमी (17) के जन्मदिन पर लड़की उसके साथ अजमेर से भागकर जोधपुर पहुंची थी। शनिवार रात बस स्टैंड के पास प्रेमी जोड़े को रहने के लिए होटल नहीं मिला। आधी रात में मददगार बनकर आए 3 स्टूडेंट्स ने प्रेमी को बंधक बनाया। इसके बाद उसी के सामने तीनों ने लड़की के साथ करीब 3 घंटे तक दरिंदगी की।
सुबह साढ़े पांच बजे मिली पुलिस को सूचना
डीसीपी ईस्ट अमृता दुहन ने बताया कि घटना की जानकारी पुलिस को सुबह 5.30 बजे के करीब मिली। जोधपुर पुलिस तुरंत एक्टिव हुई और सुबह 10 बजे तक सीसीटीवी की मदद से आरोपियों की पहचान कर गिरफ्तार कर लिया। इसके अलावा गेस्ट हाउस में काम करने वाले एक युवक को भी गिरफ्तार किया गया है।
बस से जोधपुर पहुंचा प्रेमी जोड़ा
डीसीपी ईस्ट अमृता दुहन ने बताया कि शनिवार रात 10.30 बजे नाबालिग प्रेमी जोड़ा अजमेर से बस से जोधपुर बस स्टैंड पहुंचा था। बस स्टैंड से लगते पावटा और महामंदिर इलाके में दोनों ने होटल की तलाश शुरू की।
गेस्ट हाउस कर्मचारी ने बदसलूकी की
रात 12.30 बजे महामंदिर इलाके में दोनों कृष्णा गेस्ट हाउस पहुंचे। वहां कर्मचारी सुरेश जाट ने दोनों से पहचान पत्र (आईडी) मांगा। उनके पास पहचान पत्र नहीं था। घर से भागकर आए थे, इसलिए मोबाइल भी ऐरोप्लेन मोड पर था। सुरेश ने दोनों को रूम देने से मना कर दिया और दुर्व्यवहार कर गेस्ट हाउस से बाहर निकाल दिया।
इसके बाद दोनों महामंदिर से होते हुए पावटा इलाके में सड़क पर भटकने लगे। रात के लगभग 1 बजे थे। थक कर दोनों पावटा चौराहे पर सड़क किनारे बैठ गए।
मददगार बनकर मिले 3 दरिंदे
पावटा चौराहे पर लड़के और लड़की को इस तरह बैठे देख वहां मौजूद समंदर सिंह निवासी बाड़मेर, भट्‌टम सिंह निवासी बाड़मेर और धर्मपाल सिंह निवासी ओसियां, जोधपुर उनके पास पहुंचे। ये तीनों लड़के छात्रसंघ चुनाव में छात्र नेता लोकेंद्र सिंह के समर्थन में प्रचार करने जोधपुर आए हुए थे। ये तीनों जोधपुर के राईकाबाद इलाके में कमरा किराए पर लेकर रह रहे थे।
रात में ये तीनों अपने कमरे से पावटा चाैराहे तक पैदल आए थे।
छात्रनेता के पक्ष में प्रचार करने आए थे
डीसीपी ईस्ट अमृता दुहन के अनुसार, आरोपी तीनों लड़के छात्रनेता लोकेंद्र सिंह के समर्थन में प्रचार के लिए जोधपुर पहुंचे थे। लोकेंद्र सिंह एबीवीपी से टिकट की दावेदारी कर रहा है। यहां पर लोकेंद्र के साथी कंवरराज सिंह ने तीनों लड़कों के रहने की व्यवस्था राईकाबाग इलाके में की थी। कंवरराज सिंह ही उनके खाने-पीने की व्यवस्था करता था।
अहमदाबाद जाना चाहता था प्रेमी जोड़ा
समंदर, भट्‌टम और धर्मपाल प्रेमी जोड़े के पास आए। उन्होंने प्रेमी जोड़े से सुनसान जगह पर बैठने का कारण पूछा। हावभाव से आरोपियों को पता चल गया कि प्रेमी जोड़ा घर से भागकर आया है। लड़के ने बताया कि वो अहमदाबाद अपने रिश्तेदार के पास जाना चाहता है। आरोपियों ने विश्वास में लेने के लिए कहा कि बस से मत जाना, महंगा पड़ेगा। तुम्हें ट्रेन से जाना चाहिए। हम तुम्हारी मदद करेंगे।
इसके बाद तीनों ने मददगार बनने का नाटक किया। प्रेमी जोड़े को लाकर खाना दिया और मदद करने की बात करते रहे।
झांसा देकर हॉकी मैदान तक ले गए
एक आरोपी ने कहा कि हम तुम्हें रेलवे स्टेशन छोड़ देते हैं। रात के वक्त जाओगे तो पुलिसवाले रोकेंगे। प्रेमी जोड़ा तीनों के साथ चलने लगा। रात के करीब 1.30 बज गए थे। तीनों आरोपी नाबालिग जोड़े को पावटा रेल लाइन के सहारे झाड़ियों में छुपते-छुपाते JNVU ओल्ड कैंपस स्थित हॉकी मैदान की झाड़ियों में ले गए। यहां दो आरोपियों ने नाबालिग प्रेमी को बंधक बना लिया। उसका मुंह बंद कर दिया। इसके बाद उसे जमकर पीटा।
वहीं पर रात करीब 2 बजे से सुबह 4.45 बजे तक आरोपियों ने नाबालिग लड़की के साथ दरिंदगी की।
मॉर्निंग वॉक पर गए लोगों को देख भागे
सुबह 5 बजे ग्राउंड पर मॉर्निंग वॉक करने के लिए लोग आने लगे तो तीनों लड़के वहां से भाग गए। नाबालिग लड़के ने खुद को संभाला और मॉर्निंग वॉक पर आए लोगों को आपबीती बताई। इसके बाद लोगों ने JNVU ओल्ड कैंपस पुलिस चौकी को सूचना दी।
सुबह के 6.30 बजे डीसीपी ईस्ट अमृता दुहन और पुलिस कमिश्नर मौके पर पहुंचे। मामला उदयमंदिर थाना इलाके में दर्ज कराया गया। लड़की को प्राथमिक उपचार दिया गया और काउंसिलिंग करवाई गई।
सीसीटीवी फुटेज खंगाले
मामले की गंभीरता को देखते हुए पुलिस ने पूरे इलाके के सीसीटीवी कैमरों को खंगाला और हार्डकोर पुलिसिंग के आधार पर एक आरोपी की पहचान कर ली। उसकी लोकेशन जोधपुर के रातानाडा के गणेशपुरा में मिली। पुलिस सुबह 9 बजे के करीब उसे दबोचने पहुंची। मौके पर तीनों आरोपी मिल गए।
पुलिस को देख तीनों पहाड़ी की तरफ भागे। पुलिस ने पीछा किया तो आरोपी पहाड़ी से गिर गए। 2 आरोपियों के पैर में फ्रैक्चर हो गया। तीसरे आरोपी के हाथ में चोट लगी। सुबह 10 बजे आरोपियों को हिरासत में लेकर हॉस्पिटल में इलाज करवाया गया। इसके बाद उन्हें बापर्दा गिरफ्तार किया गया।
गिरफ्तार युवकों में सभी की उम्र 20 से 22 साल के बीच है। आरोपी समंदर सिंह बाड़मेर से है और जेएनवीयू में B.A. फर्स्ट ईयर का स्टूडेंट है। धर्मपाल सिंह ओसियां जोधपुर का है और JNVU में M.A. फर्स्ट ईयर का स्टूडेंट है। तीसरा भट्‌टम सिंह बाड़मेर का है। वह अजमेर से B.Ed. कर रहा है।
अजमेर के ब्यावर में हुआ था मामला दर्ज
जोधपुर पुलिस से मिली जानकारी के मुताबिक, लड़की के पिता का निधन हो चुका है। उसकी सगाई हो चुकी है। लड़के से प्यार करती थी, इसलिए घर से उसके साथ भाग आई। इसको लेकर अजमेर जिले के ब्यावर थाने में परिजनों ने मामला भी दर्ज करवाया था। पीड़िता का आज ही मेडिकल और 164 में बयान करवाए जाएंगे। इसके बाद लड़की के भाई-भाभी को सौंपा जाएगा। नाबालिग लड़की के प्रेमी का शनिवार को जन्मदिन था।
एनएसयूआई और एबीवीपी का प्रदर्शन
घटना के विरोध में एनएसयूआई ने आज JNVU के हेड ऑफिस के बाहर कुलपति प्रो. केएल श्रीवास्तव का पुतला जलाकर प्रदर्शन किया। उन्होंने कुलपति को ज्ञापन भी दिया। एनएसयूआई छात्र नेता दीपक जाखड़ के नेतृत्व में प्रदर्शन कर कुलपति से इस्तीफा मांगा गया। इस दौरान बड़ी तादाद में एनएसयूआई के कार्यकर्ता भी मौजूद रहे।
वहीं घटना के विरोध में एबीवीपी की ओर से भी हेड ऑफिस पर छात्र नेता राजवीर बांता, अविनाश खारा सहित छात्र नेताओं ने प्रदर्शन कर विरोध जताया।
यह भी पढ़ें
जयपुर में रेप और हत्या करने वाले नाबालिग को उम्रकैद:कोर्ट ने कहा- दोषी भले ही नाबालिग हो, लेकिन उसका कृत्य गंभीर
जयपुर में रेप और हत्या के मामले में एक नाबालिग को उम्रकैद की सजा सुनाई गई है। नाबालिग ने करीब एक साल पहले 9 साल की बच्ची से रेप के बाद उसकी हत्या कर दी थी। घटना आमेर थाना क्षेत्र की थी। 4 जून 2022 को पीड़िता के पिता ने मामला दर्ज करवाया था। इस पर जयपुर महानगर सेकेंड की पॉक्सो कोर्ट-2 ने फैसला सुनाया। (पढ़ें पूरी खबर)